Die grade HonsBRek, BRekLLB of die Nagraadse Diploma in Rekeningkunde (na verwerwing van 'n erkende BCom of BRek baccalaureusgraad) van hierdie Universiteit of van 'n ander graad, plus sodanige ander voorbereidende werk wat die Senaat vir die doel goedgekeur het.
Aangesien slegs 'n beperkte aantal studente in die program geakkommodeer kan word, sal keuring en toelating, in ooreenstemming met die Universiteit se oorhoofse beleid, plaasvind. 'n Aansoek vir hierdie program waarborg nie aanvaarding tot die program nie.
Akademiese prestasie in die relevante voorgraadse grade en in Belasting ('n minimum van 60%) speel 'n bepalende rol in die keuring en toelatingsproses. Praktiese ondervinding in die belastingveld word in oorweging geneem as 'n noodsaaklike element in die voorafgaande proses.
Buiten voldoening aan die vereistes rakende vorige kwalifikasies en die 60% persentasie, sal daar van studente wat die kortlys haal verwag word om 'n 5-bladsy belastingopinie oor 'n spesifieke belastingvraag te skryf, wat dan in die finale toelatingsproses oorweeg sal word. Hierdie vraag sal aan studente ge-e-pos word sodra die kortlys opgestel is. ​